Сёлета гонар прымаць гэтае свята меў Рагачоў. Гэта легендарны горад. Першая згадка пра яго з’явілася ў 1142 годзе — такім чынам, гэта адзін з найстаражытнейшых гарадоў краіны. Ён стаіць на двух рэках, а замкавая гара, на якой калісьці стаяў палац каралевы Боны, узвышаецца над месцам злучэння Друці і Дняпра. Рагачоў адзін з тых гарадоў (побач з Полацкам, Гародняй, Навагрудкам, Пінскам, Нясвіжам...), з якімі маюцца трывалыя асацыяцыі ва ўсіх аматараў беларускай літаратуры. І галоўная асацыяцыя з Рагачовам — гэта Уладзімір Караткевіч. У гэтым горадзе найпапулярнейшы беларускі класік напісаў свае галоўныя творы, гэтыя мясціны многа разоў апеў у сваёй творчасці. Такім чынам, Рагачоў для беларускай літаратуры з’яўляецца, можна сказаць, знакавым горадам. І вельмі заканамерна, што ён нарэшце быў абраны сталіцай свята беларускага пісьменства.